Kithara

[náhľad|Atická [červenofigúrová keramika|červenofigúrová amfora typu C, maliar: Berlínsky maliar, zobrazuje mladého muža spievajúceho a hrajúceho na kithare, cca 490 pred Kr., Metropolitan Museum of Art 56.171.38, New York]]
**Kithara** () je starogrécky strunový hudobný nástroj.  Bol to jeden z najvýznamnejších nástrojov, ktorý sa preferoval pri slávnostných príležitostiach, najmä v kulte na počesť boha Apolóna. Vyznačovala sa obzvlášť plným zvukom.
 
Kithara bola najväčším a najpôsobivejším gréckym strunovým nástrojom. Vyvinula sa v 8. – 7. stor. pred Kr., jej predchodcom bol forminx či *kitharis* (známy aj Homérovi). Pozostávala s dreveného korpusu (ozvučnice, často so štvorcovej drevenej schránky) s dvoma dutými s hore rozšírenými ramenami spojenými priečkou. Struny boli vedené kolmo od priečky ku strunníku (k *chordotonónu* – doslova napínača strún) a ladili sa diatonicky v základnej dórskej stupnici (dórska tónová stupnica sa hodila pre vážne a vojenské skladby, kithara bola spájaná s dórskou harmóniou, preto jej étos bol kladný). Pôvodne mala päť strún, ale neskôr boli pridané ďalšie, takže mala sedem a nakoniec jedenásť strún (podľa iného zdroja mala až 12 črevových strún). Najmä v druhej polovici piateho storočia pred Kr. sa v Aténach experimentovalo s kitharou väčším počtom strún. Pri hre sa kithara pomocou ramienka zavesila na ľavé plece a na struny sa brnkalo ľavou rukou a plektrom držaným v pravej ruke.

Kithara bola na rozdiel od lýry  (alebo lýry *chelys*) prepracovanejšie navrhnutý koncertný nástroj spájaný s prevažne virtuóznymi interpretmi. Napríklad Aristoteles v diele *Politika* (1341a) opisuje kitharu ako *organon technikon*, nástroj, ktorý vyžaduje schopnosti a výcvik profesionála. Existovali dva typy hráčov na kitharu: kitharodi (z gréckeho kitharoidos), ktorí pri hraní spievali, a kitharisti, ktorí poskytovali čisto inštrumentálnu hudbu. Kitharodi sú na gréckych vázových maľbách zobrazovaní bežnejšie, hoci je ťažké rozlíšiť kitharistu a kitharoda, ak hudobník jednoducho stojí s nástrojom. Vynikajúco zobrazený kitharoidos sa nachádza na červenofogúrovej amfore od Berlínskeho maliara v Metropolitnom múzeu umenia (Metropolitan Museum of Art 56.171.38, New York). Hudobník tu dramaticky uchopil svoj nástroj a zaklonil hlavu v speve. Na lícnej strane vázy stojí sám, zatiaľ čo na rube vázy je zobrazený rozhodca alebo tréner. Kitharod má na sebe dlhý chitón, charakteristický pre hráčov na kitharu; tento chitón je pomerne jednoduchý, kostýmy iných zobrazených kitharodov sú často prepracovane vzorované. Kithara je zobrazená frontálne, čo zdôrazňuje jej eleganciu a veľkosť, pričom ladné krivky jej ramien odrážajú tvar samotnej vázy. Prsty ľavej ruky kitharoda sa dotýkajú strún, akoby ich tlmili, a pravá ruka na druhej strane držiaca plektron, práve dokončila švih do strún. Maliar zobrazuje aj príslušenstvo kitharoda vrátane popruhu, ktorý pomáha podopierať váhu kithary a ozdobného pásu látky priviazaného k nástroju a hojdajúceho sa vo vánku. Existuje názor, že tento ozdobný pás pochádza z blízkovýchodných hudobných tradícií, a preto je formou „orientálnej pompéznosti“, hoci mohol slúžiť praktickému účelu na tlmenie ruky hráča alebo ochranu nástroja pred potom. Berlínsky maliar kopíruje krivku kithary a amfory vo zvlnení látky, čo vedie k skutočne harmonickej kompozícii.
 
Kithara sa často zobrazuje na čiernofigúrových vázových maľbách v spoločnosti Apolóna (v archaickom období je kithara Apolónovým dominantným hudobným atribútom, v klasickom období je často nahradená lýrou chelys), Artemis, Herma a Léty, ale objavuje sa aj v scénach s Dionýzom, Aténou, Poseidónom a Heraklom. V rukách smrteľníkov sa kithara častejšie nachádza na červenofigúrových vázových maľbách, ktoré zvyčajne zobrazujú profesionálneho kitharoda v jeho bohato zdobenom kostýme. Aj jeden zo zachovaných panelov vlysu, pôvodne sa tiahnucich okolo Parthenónu, zobrazuje dvoch hráčov na kitharu, ktorí tvorili súčasť slávnostného sprievodu. Hudobné súťaže (*mousikoi agónes*) naznačujú scény, v ktorých umelec vystupuje alebo stojí na pódiu; v niektorých z nich maliar zobrazuje poslucháčov alebo okrídlenú Niké, ako podáva umelcovi kitharu. Na kithare sa hralo pri posvätných a slávnostných príležitostiach, najmä pri obetných sprievodoch, hymnoch a pajanoch. Okrem použitia v posvätných a slávnostných obradoch bola kithara dôležitá aj v divadle a najmä v súťažiach, ktoré tvorili súčasť veľkých národných festivalov. Michaél Psellos uvádza, že kithara sa používala v tragédiách Sofokla a Euripida a zvuk nástroja je parodovaný v Aristofanovom diele *Batrachoi* (Žaby), kde sa však spája s Aischylom. V každom prípade bol Sofokles dobre známy ako virtuózny kitharista a hovorilo sa, že hral titulnú úlohu vo svojej vlastnej tragédii *Thamyris*, ktorá sa stratila.
 
Rozdiely medzi pohlaviami v gréckej hudbe sú najzreteľnejšie viditeľné v zobrazení kithár. Ženy na zobrazeniach hrajú na lýre chelys, barbitos a väčšine ostatných hudobných nástrojov rovnako ako muži, ale nehrajú na kithare (okrem niektorých bohýň). Pravdepodobne vyplýva zo spojenia kithary s profesionálnym hudobným vzdelávaním a súťažami, ktoré boli v tomto období pre ženy neprístupné.
 

Providence Painter - ARV 637 29 - Nike flying with kithara - draped youth - Wien KHM AS IV 698 - 03.jpg|Atická červenofigúrová nolanská neck-amfora, maliar: Maliar z Providence, zobrazuje Niké s kitharou, Kunsthistorisches Museum, Antikensammlung IV 698, Viedeň
Berlin Painter - ARV 196 extra - kitharoidos and listener - Roma MNEVG MET 3 - 02.jpg|Atická červenofigúrová amfora, maliar: Berlínsky maliar, muž hrajúci na kithare, cca 490 pred Kr., Museo nazionale etrusco di Villa Giulia, Rím
Berlin Painter ARV 198 26 citharode - bearded man (01).jpg|Atická červenofigúrová neck-amfora, maliar: Berlínsky maliar, kitharoidos, Altes Museum (Antikensammlung) F 2339, Berlín
Fresco Apollo kitharoidos Palatino Inv379982.jpg|Freska, Apolón Kithairodos, Palatine Museum inv. 379982, Rím
Chalcidian League - 392-383 BC - silver tetradrachm - head of Apollon - kithara - Berlin MK AM.jpg|Grécka strieborná tetradrachma so zobrazením kithary, cca 392 – 383 pred Kr.
Relief with a Muse playing cithara.jpg|Mramorový reliéf, múza hrajúca na kitharu, 2. stor. pred Kr., Ancient Greek sculptures in the Istanbul Archaeological Museums
0140 Statue des Apollon Lykeios Altes Museum anagoria.JPG|Apolón s kitharou, kópia originálu od Praxitela, Antikensammlung SK 44, Berlin


## Referencie

## Iné projekty

Kategória:Strunové nástroje
Kategória:Hudobné nástroje
Kategória:Kultúra v starovekom Grécku